РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/155-15

Датум: 17. јул 2015. године

Б е о г р а д

**З А П И С Н И К**

**СА 25. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 16. АПРИЛА 2015. ГОДИНЕ**

 Седница је почела у 10 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Слободан Перић, Владица Димитров, Аида Ћоровић, Биљана Хасановић Кораћ и Елвира Ковач, чланови Одбора.

 Седници нису присуствовали чланови Одбора: Злата Ђерић, Сузана Шарац, Дубравка Филиповски, Љибушка Лакатош, Стефана Миладиновић, Вера Пауновић, Олена Папуга и Сулејман Угљанин.

 Седници су присуствовали заменици чланова Одбора: Ненад Митровић и Милена Турк.

 Седници су присуствовали и: Сузана Пауновић, директорка Канцеларије за људска и мањинска права; Владимир Вукичевић, Министарство правде, Дарија Котуровић, Министарство правде, Марко Јовановић, Канцеларија за људска и мањинска права.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Нацрта акционог плана за Поглавље 23.

 Чланови Одбора су једногласно ПРИХВАТИЛИ предложени Дневни ред.

 **Председник Одбора** је дао реч предствницима Канцеларије за људска и мањинска права и Министарства правде.

 **Сузана Пауновић** је истакла да Акциони план за преговарачко поглавље 23 обухвата три кључне области, пре свега владавину права, правосудни систем и борбу против корупције. У великом броју области која обухвата овај акциони план већ је започет реформски процес, поједине активности су већ одмакле, али поред тога, имало се у виду да постоје одређена ограничења, како у смислу буџета, тако и у смислу административних капацитета. Пресек активности, пресек стања у свим областима направљен је закључно са 1. септембром 2014. године, а накнадне активности су дате као преглед у додатним анексима који прате акциони план. Даље је истакла да је читав процес израде акционог плана пратила додатна методологија која је обезбеђивала да овај процес буде транспарентан, да он подрзумева укључивање не само министарстава у Влади, већ и независних тела, експерата, консултаната, изузетно широк круг невладиних организација. Нарочито је истакла чињеницу да су невладине оргаизације све време, преко Канцеларије за сарадњу са цивилним сектором и Министарства правде биле укључене у процес што кроз давање почетних информација што кроз коментарисање свих верзија акционог плана и то је нешто што доприноси квалитету овог документа. Истакла је да се одржао велики број пленарних и билатералних консултативних састанака, да су постојале интернет консултације на дневној бази, што је све доприносило томе да овај процес буде транспарентан и максимално кооперативан. Сматра да је изузетно значајно што имамо врло јасно постављене активности, рокове који прате сваку од активности и буџет, при чему се водило рачуна не само да се укључе средства из буџета Републике, већ и средства која долазе као део билатералне, међународне помоћи, било кроз ИПА пројекат или неке друге пројектне активности. Због света тога овај документ се може назвати кровним документом који представља једну основу за све остале стратегије које долазе у области правосуђа, борби против корупције и владавине права. Пошто је то „жив“ документ наравно да ће се у процесу имплементације дешавати и одређене промене и корекције и то је разлог због чега је важно да се ради на томе да се успостави јасан механизам за спровођење овог акционог плана кроз одговарајућа тела, пре свега кроз секретаријат за спровођење акционог плана. Поред тога, ту је и одговорност шефа преговарачког тима за вођење преговора о приступању Републике Србије Европској унији, преговарачких група за поглавље 23 на челу са председником преговарачке групе, координационог тела за процес приступања Републике Србије Европској унији, као и Савета координационог тела. Канцеларија за људска и мањинска права пружа стручну подршку за административна праћења овог процеса, а у оквиру самог акционог плана предвиђа се да у процес праћења имплементације буду укључене и организације цивилног друштва. Она је истакла да је за све акционе планове у суштини увек био проблем то што теку неки рокови, а активности нису реализоване. Из тог разлога је увођење механизма раног узбуњивања кроз овај акциои план нешто што представља додатну гаранцију да ће се предвиђене мере и активности реализовати. Чињеница да ће се акциони план разматрати и бити усвојен у Народној скупштини Републике Србије, је нешто што чини да се у процес израде укључе све гране власти.

 **Елвира Ковач** се осврнула на део акционог плана који се односи на питања националних мањина. Као чланица Парламентарне скупштине Савета Европе изразила је задовољство што се основна тачка целог овог документа што се тиче ове области, базира на препорукама Трећег мишљења о Србији Саветодавног комитета у контексту Оквирне конвенције Савета Европе о заштити националних мањина. Она је истакла да, као што је општепознато донеће се и акциони план за остваривање права националних мањина до краја године. Истакла је које ствари су изузетно детаљно и значајно израђене и планиране, а које сматра да недостају. Код тужилаштава је изузетно детаљно урађено питање заступљеност припадника националних мањина, али сматра да то није случај са судовима. С друге стране, позитивно је то што су врло детаљно израђене обавезе па и финансијски конкурси АП Војводине и локалних самоуправа које имају неке своје обавезе из одређених закона итд. али недостаје државни, национални, централни ниво нпр. финансијска подршка националним саветима АП Војводине, финансијска подршка локалним самоуправама. Такође је истакла да када причамо о равномерној заступљености припадника националих мањина недостају јавна предузећа, а нормално би било да у срединама где живе припадници националних мањина у великом броју, да нпр. у пошти или другим јавним установама где људи често долазе, радници знају језик мањине како би се олакшала комуникација грађана. За крај је похвалила размишљање о обезбеђивању политичке партиципације нумеричких малих малобројних националних мањина.

 **Слободан Перић** је истакао потребу даљих измена закоа у вези избора националних савета националних мањина, у вези обезбеђивања присуства на изборним местима. Такође, истакао је да сматра да може доћи до проблема са Румунијом у вези верске службе у источној Србији. Навео је да је проблем што се њима не дозвољава да праве цркве у источној Србији, ни да се верски изразе како они то мисле, и мисли да је то контра ефекат.

 **Сузана Пауновић** је у вези акционог плана за националне мањине информисала присутне да је већ формирана радна група у коју су укључени и представници националних мањина. Канцеларија је, заједно са Министарством правде и Министарством државне управе и локалне самоуправе, имала у виду чињеницу да имамо један број отворених билатералних питања и у том смислу се у наведеној радној групи налазе и представници румунске и влашке националне мањине. Истакла је да верује да ћемо то што смо сада радили кроз мешовите комисије и бројне билатералне састанке, успети да решимо кроз акциони план, укључујући и отворена питања која су овде поменута.

 **Председник Одбора** је ставио на гласање Предлог да се да позитивно мишљење о Нацрту акционог плана за Поглавље 23. Мишљење се даје Одбору за европске интеграције Народне скупштине. За известиоца Одбора на седници Одбора за европске интеграције одређен је Мехо Омеровић, председник Одбора.

 Чланови Одбора су једногласно усвојили наведени предлог.

 Седница закључена у 10.45 часова.

 **СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**